צפריה

צַפְרִיָּה הוא מושב דתי של הפועל המזרחי במחוז המרכז בישראל ליד נמל התעופה בן-גוריון השייך למועצה אזורית שדות דן. ממערב ומדרום לצפריה נמצא כביש 1. מצפון וממזרח לצפריה נמצא כביש 4404.

==הקמה==
היישוב הוקם בשנת 1949 על חלק מאדמות הכפר הערבי סאפריה, שחרב במלחמת העצמאות ועל שמו נקרא היישוב. תחילה נקרא המושב "ספריה א'" ו"כפר צפריה". במקביל, בצד שני של הכפר, הוקם כפר חב"ד שנקרא צפריה ב' או שפריר. המושב הוקם על ידי עולים מצ'כוסלובקיה, פולין והונגריה כשהמרכיב ההונגרי היה דומיננטי בו. באמצע שנות ה-60 היו במושב 82 משקים בגודל 28 דונם. בשנת 1994 הופקעו מהמושב 640 דונם לצורך הרחבת נמל התעופה בן-גוריון.

==אוכלוסייה==
אנשי המושב הוותיקים היו עובדי אדמה (גידולי גפנים) ובעלי משק חי (רפת, דירים וגידול דבורים). כיום כמעט ואין עובדי חקלאות במושב.

פרויקט הבנייה "צפריה הצעירה" מאוכלס בבעלי מקצועות חופשיים, חלקם בנים לוותיקי המושב שהם חקלאים ואנשי משק. פרויקט הבניה החדש כולל בתוכו 60 מגרשים של חצי דונם לבניה צמודת קרקע. 

ביישוב פועלים מספר בתי כנסת בהם בתי כנסת בנוסח אשכנז, ספרדי-מרוקאי ותימני.

בבחירות לוועד המקומי שנערכו בשנת 2018 הוכרע המנדט השלישי באמצעות הטלת מטבע ובו ניצח צביקה מנור.

== מטרד הרעש ==
מטרד הרעש מפעילות שדה התעופה הוא הגורם המרכזי המעיב על איכות החיים במושב. בשנת 2018 וועדת הכספים אישרה פיצוי בגובה 1.2 מיליארד ש"ח שיועברו לרשויות המקומיות שתושביהן סובלים ממטרד הרעשים והזיהום.

למרות הפצרות התושבים, והפיצוי הגדול שניתן, עד היום הרשויות לא חשפו את המידע אודות זיהום האוויר ומטרד הרעש הצפוי בשנים הקרובות בעקבות הגידול הצפוי בתנועת הנכנסים והיוצאים בנמל התעופה בן-גוריון הסמוך.

==שירותים==
ביישוב פועלת אולפנה לבנות דתיות – "אולפנת צפירה". בעקבות התמורות שחלו באזורי הרישום למוסדות חינוך, חלק ניכר משטח האולפנה השייך לתנועת הנוער בני עקיבא משמש כיום כמוסד לתשושי נפש (בית הדרור) ולבית ספר לנערות חרדיות בחינוך מיוחד.

המושב מספק לתושביו שירותים שונים, לרבות ארבעה בתי כנסת, מקווה, מכולת, דואר, מגרש ספורט, מועדון, גני שעשועים, ספרייה, תחנת דלק, תנועת נוער בני עקיבא, מועדון ותיקים, מרכז קהילתי ומזכירות.

== אישים ==
האישים הבאים קשורים למושב צפריה:

* עדי אלטשולר - אשת חינוך ויזמת חברתית ישראלית. מייסדת תנועת "כנפיים של קרמבו", למדה באולפנת צפירה במושב צפריה.
* רחלי שלו - סופרת ומאיירת ישראלית. למדה באולפנת צפירה במושב צפריה.
* שלומית אשר - סופרת ישראלית, מרצה ומנחת סדנאות כתיבה. למדה באולפנת צפירה במושב צפריה.
* שרון רוטר-אלימלך - זמרת ישראלית. מתגוררת בצפריה.

== תחבורה ==
המושב סמוך לכביש מספר 1 ולכביש 40, כביש 4, כביש 6, כביש 412 וכביש 431. בסמוך למושב נמצא חניון שפירים – "חנה וסע" הממוקם על הנתיב המהיר בכביש 1 ומאפשר חנייה בחינם ונסיעה באמצעות הסעות (שאטל) לת"א. בכניסה הדרומית למושב שוכנת תחנת הרכבת כפר חב"ד. נמל התעופה בן-גוריון ממוקם בצמידות למושב (אך לא קיים מעבר ישיר בניהם).

== גלריית תמונות ==
<gallery>
קובץ:Tzafriya.jpg|תצלום אוויר של צפריה
קובץ:Tzafria 2.JPG|גן משחקים
קובץ:Tzafria Bnei Akiva Branch 2.JPG|סניף בני עקיבא
קובץ:Tzafria Mikveh.JPG|מקווה טהרה
קובץ:Tzafria Square 2.JPG|הכיכר בכניסה למושב
קובץ:Tzafria Synagoge.JPG|בית הכנסת המרכזי
קובץ:שקט מטוס רעש.jpg|שלט עבודות בידוד אקוסטי שנעשו בעקבות רעש מטוסי נמל התעופה בן-גוריון
</gallery>

==קישורים חיצוניים==

*[https://web.archive.org/web/20080323052806/http://www.emek-lod.org.il/758/ צפריה] - באתר המועצה האזורית שדות דן
*[https://tzafria1.localtimeline.com/index.php?lang=he סיפור מקומי צפריה] - ארכיון קהילתי מבוסס ציר זמן, המציג תמונות, סרטונים, מסמכים וזכרונות
*[https://tzafria.localtimeline.com/index.php?lang=he# מייסדי צפריה - אתר סיפור מקומי] המוקדש לזכרם ולכבודם של מסיידי צפריה, אשר ניצלו מתופת השואה והקימו את ביתם בישראל
* 

==הערות שוליים==

קטגוריה:יישובים שהוקמו ב-1949
קטגוריה:מושבים
קטגוריה:יישובים דתיים בישראל
*
קטגוריה:יישובים עבריים המשמרים שם ערבי